[{"text_idx": "#000006", "text": "Mi mem devintus c\u0302eesti Arkones antau\u0306 jardeko, kiam mi partoprenis la unuan jaron de la interlingvistikaj studoj en Poznano, sed havis konflikton tiam. Mi neniam poste havis alian oportunan momenton por partopreni, g\u0302is la nuna jaro, sed mi c\u0302iam restis scivolema pri g\u0302i. Inter aliaj demandoj, mi scivolis, kio estas la rilato inter Arkones kaj Interlingvistikaj Studoj? C\u0302u eblus okazigi ion similan en Usono, ekzemple apud NASK?"}, {"text_idx": "#000007", "text": "Mia scivolemo reaktivig\u0302is, kiam alia usonano sugestis, ke mi profitu mian log\u0302adon en Eu\u0306ropo por partopreni. Do, mi revenis al Poznano post jardeka foresto. Mi ec\u0302 c\u0302eestis kelkajn tagojn el la interlingvistikaj studoj. Estis agrabla grupo, preskau\u0306 20, kiuj venis de pluraj kontinentoj. Simila al la grupo kiun mi partoprenis iam. Do, ankorau\u0306 c\u0302io tre konata."}, {"text_idx": "#000010", "text": "La malferman nokton karakterizis solidareco kun ukrainoj \u2013 konkretigite en la formo de ukrainoj log\u0302antaj en Poznano, esperantistaj kaj ne. La vesperon gvidis ukraina esperantistino log\u0302anta en Poznano ekde la militeko, Oksana Kovalivska, kiu ne nur prezentis, sed ankau\u0306 kantis ukrainajn popolkantojn en Esperanta traduko."}, {"text_idx": "#000012", "text": "Krome, trupo de ukrainaj knabinoj prezentis grupan dancon. Mi komprenis, ke ili ne estas esperantistoj, kaj renkontis unu la aliajn nur en Poznano, post eliri Ukrainion \u2013 kaj s\u0302ajnis, ke ankau\u0306 la familianoj venis por spekti la dancon. Mi taksis tau\u0306ga ke Esperantistoj kultivu kaj nutru ligojn kun la ekstera mondo; des pli pro la nuna kunteksto, kun multaj ukrainoj en Pollando por eviti la militon. Mia koro estis pli tus\u0302ita per tiu \u2018arta konfronto\u2019 pri ukraina kulturo kaj kontrau\u0306-milita homeco, ol mi antau\u0306e supozis."}, {"text_idx": "#000018", "text": "(Mi poste lernis multe pri la vojag\u0302ebloj en la regiono \u2013 krom la flughaveno en Poznano, kaj trajnoj el Berlino kaj Varsovio, estas ankau\u0306 busoj kiuj iras rekte de la Berlina flughaveno al Poznano. C\u0302ion tion mi notis por postaj jaroj.)"}]